tartuNLP/wikipedia-smugri-20251201 huggingface dataset:
Filippos Opuslainen

Filippos Opuslainen (300-luku eaa.) oli antiikin kreikkalainen Platonin Akatemiaan kuulunut filosofi, matemaatikko ja tähtitieteilijä. Hän oli kotoisin Opuksesta (Medma), Lokrista, Keski-Kreikasta.
Filippos oli Platonin oppilas ja Eudoksoksen aikalainen. Hän kirjoitti mm. aritmetiikasta ja geometriasta, platonilaisesta tähtitieteestä ja fysiikasta (mm. teos "Epinomis"), auringon ja kuun koosta ja etäisyyksistä, kuunpimennyksistä, ajasta, optiikasta, sateenkaarista sekä meteorologiasta, kuten tuulista ja salamoista.
Filippoksen teoksista on säilynyt ainoastaan katkelmia muiden tekemissä lainauksissa. Häntä ovat lainanneet mm. Eudemos, Stobaios, Vitruvius, Diogenes Laertios, Suidas ja Stefanos Bysanttilainen.
Hisahito

Hisahito, prinssi Akishino (秋篠宮悠仁親王, ひさひとしんのう, "Akishino no miya Hisahito -shinnō", s. 6. syyskuuta 2006) on Japanin entisen keisariparin, keisari Akihiton ja keisarinna Michikon toisen pojan Fumihiton ja tämän vaimon Kikon kolmas lapsi ja ensimmäinen poika. Hisahito on ensimmäinen keisarilliseen perheeseen syntynyt poika sitten vuoden 1965. Hän on nykyisen lain mukaan kruununperimysjärjestyksessä toisena isänsä jälkeen.
Huhtikuussa 2019 keski-ikäinen mies murtautui Hisahiton käymään kouluun Tokiossa ja asetti tämän pulpetille kaksi veistä. Mies pidätettiin kolme päivää myöhemmin. Kuulusteluissa hän kertoi vastustavansa keisari-instituutiota Japanissa ja aikoneensa myös puukottaa Hisahitoa. Hän sai helmikuussa 2020 tekoaan katuvana neljän vuoden ehdollisen vankeustuomion.
Cadaver

Cadaver on norjalainen death metal -yhtye. Yhtye on perustettu vuonna 1988, mutta se on hajonnut useita kertoja perustamisensa jälkeen.
Historiaa.
Anders Odden ja Ole Bjerkebakke perustivat yhtyeen vuonna 1988.
Myöhemmin mukaan tuli myös basisti René Jansen ja 1989 trio julkaisi demon nimeltään "Abnormal Deformity". Demo herätti Carcass-yhtyeen jäsenten Bill Steerin ja Jeff Walkerin huomion, jonka seurauksena yhtye teki levytyssopimuksen Necrosis-yhtiön kanssa.
Yhtyeen ensimmäinen albumi "Hallucinating Anxiety" julkaistiin vuonna 1990 split-albumina Carnage-yhtyeen kanssa.Pian albumin ilmestymisen jälkeen René Jansenin tilalle tuli Eilert Solstad. Vuonna 1992 yhtye julkaisi toisen albuminsa nimeltään "...In Pains". Erimielisyyksien takia yhtye jäi tauolle vuonna 1993.
Yhtye vieraili suomessa vuonna 1990 ja soitti kaksi konserttia, joista toisen Bottan legendaarisella Spandau-klubilla. Vastavuoroisesti he järjestivät suomenkonsertit organisoineelle Abhorrencelle soittomahdollisuuden Oslosta.
Vuonna 1999 Anders Odden päätti elvyttää yhtyeen toiminnan. Odden otti mukaan kolme uutta jäsentä ja alkoi käyttää yhtyeestä nimeä Cadaver Inc. Uudella kokoonpanolla yhtye levytti "Discipline"-albumin, joka julkaistiin helmikuussa 2001. Levyn julkaisua seurasi kiertue yhdessä Morbid Angel- ja Extreme Noise Terror -yhtyeiden kanssa.
Yhtyeen albumi "Necrosis" julkaistiin 2003 ja yhtye päätettiin lopettaa vuonna 2004.
Diskografia.
Studioalbumit
Livealbumit
Split-albumit
Demot
Ayabe

Ayabe () on Japanin kaupunki Honshūn saarella Kansain alueella Kioton prefektuurissa. Se sijaitsee sisämaassa prefektuurin pohjoisosan vuoristoalueella Yurajoen varrella. Ayabessa on 33 085 asukasta (vuonna 2017) ja sen pinta-ala on 347,10 neliökilometriä.
Maantiede.
Ayaben keskustaajama sijaitsee laaksossa, jota ympäröivät vuoret pohjoisen, idän ja etelän puolella. Yurajoki laskee kaakosta Tanban ylängöltä laaksoon. Ayaben laakso avautuu kohti länttä laajempaan Fukuchiyaman laaksoon.
Etäisyydet ovat prefektuurin pääkaupunkiin Kiotoon noin 60 km, Kōbeen noin 80 km ja Japaninmerelle noin 25 km.
Historia.
Ayabe sai kaupunkioikeudet seitsemän kunnan kuntaliitoksen myötä vuonna 1950.
Talous.
Tunnettu elinkeino alueella on jo vuosisatoja ollut vaatetusteollisuus. Siitä juontuu kaupungin nimikin, jonka alkuosa merkitsee kimonokankaan kudontaa.
Vaatetusteollisuuden vaikutuksesta alueen naiset ovat tottuneet käymään työssä kodin ulkopuolella. Niinpä alueelle on sijoittunut myös muuta teollisuutta, jossa on tarjolla työpaikkoja naisille. Esimerkkinä mainittakoon Omronin sairaalaelektroniikan kokoonpanotehdas. Nykyisin teollisuuteen tulee työntekijöitä myös muista maista, varsinkin Etelä-Amerikasta ja Filippiineiltä.
Yurajoen laakso on hedelmällinen, joten kaupunki on kehittynyt myös maatalouden varassa. Siellä toimii maatalouteen erikoistunut ammattikorkeakoulu. Maatalouselinkeinon parissa on nykyisin noin 3 500 taloutta. Tuotteita ovat riisi, vihannekset ja hedelmät.
Nähtävyydet.
Kurotani-washi.
Ayaben pohjoisrajalla syrjäisessä laaksossa on pieni Kurotanin kylä, jossa vaalitaan ikivanhaa paperinvalmistustekniikkaa, "Kurotani-washi". Paperi valmistetaan käsityönä huolellisen prosessin kautta laaksossa kasvavan pensaan kuorisäikeistä. Paikan paperinvalmistus on peräisin ajalta, jolloin eräs alakynteen joutunut samuraijoukko piileskeli kyseisessä laaksossa, ja alkoi valmistaa elantonsa hankkimiseksi paperia.
Tenmonkan PAO.
Kaupungin läheisellä kukkulalla on tähtitorni "Tenmonkan PAO". Koska kaupunki on melko pieni ja ympäröivät vuoret suojaavat, valosaaste on melko vähäistä. Tähtitornissa on 95 cm:n peilikaukoputki.
Ōmoto.
Ayaben kaupungin keskustan tuntumassa sijaitsee Ōmoto-uskonnon päätemppeli. Temppelialue on kaupungin kokoon verrattuna suuri. Uskonnollinen liike perustettiin vuonna 1892 ja sillä on oman ilmoituksensa mukaan noin 170 000 kannattajaa eri puolilla. Ōmoto luokitellaan yleensä šintolaisuudesta erkaantuneeksi haaraksi. Sen erikoisuutena on, että liikkeen johdossa on aina ollut nainen.
Liikenne.
Rautatie.
Ayaben kautta kulkee JR Nishi-Nihon -yhtiön San’in-päälinja Kiotosta Fukuchiyamaan. Ayabe on risteysasema, josta erkanee Maizuru-linja. Kaupungin alueen muut asemat ovat Yamaga ja Takatsu sekä Maizurun suuntaan Fuchigaki ja Umezako.
Moottoritiet.
Ayaben kautta kulkee Maizuru–Wakasa-moottoritie Kōben ja Osakan suuntaan. Kyōto-jūkan-moottoritien osuus Ayabesta Miyazuun valmistui vuonna 2003.
Johannes Hyrkanos

Johannes Hyrkanos (kuoli 104 eaa.) oli Juudean kuningas vuosina 134–104 eaa. Hän kuului makkabien hallitsijasukuun ja hänen isänsä oli Simon Makkabi. Johannes Hyrkanos oli Juudas Makkabin ja Jonatan Makkabin veljenpoika.
Johanneksesta tuli kuningas ja ylin pappi sen jälkeen kun hänen isänsä murhattiin vuonna 134 eaa. Hänen aikanaan valloitettiin Idumea, jonka asukkaat pakotettiin kääntymään juutalaisuuteen. 
On väitetty että Johanneksen aikana syntyivät farisealaisina ja saddukeuksina tunnetut ryhmät.
Länsimaistuminen

Länsimaistuminen on prosessi, jossa yhteiskunnat omaksuvat länsimaisen kulttuurin tai tulevat sen vaikutuksen alaisiksi esimerkiksi teollisuuden, tekniikan, lainsäädännön, politiikan, talouden, elämäntapojen, vaatetuksen, ruokavalion, kielen, aakkosten, uskonnon ja arvojen suhteen. 
Länsimaistumisen kanssa monelta osin päällekkäinen käsite on modernisaatio.
Vesa Viitakoski

Vesa I. Viitakoski (s. 13. helmikuuta 1971 Lappeenranta) on suomalainen entinen jääkiekkoilija, pelipaikaltaan vasen laitahyökkääjä. SM-liigaurallaan Viitakoski pelasi pitkään Ilveksessä, jossa tuli tunnetuksi Raimo Helmisen pitkäaikaisena ketjukaverina. Pelaajauransa jälkeen Viitakoski on toiminut Ilveksen ja sittemmin HPK:n apuvalmentajana. Hänen nykyinen työnantajansa on Sveitsin NLB-liigassa pelaava EHC Visp. Kaudella 2016–2017 Viitakoski valmensi Turkin alle 17-vuotiaiden maajoukkuetta.
Pelaajaura.
Viitakoski aloitti uransa kotikaupungissaan Lappeenrannassa, SaiPassa. 1990 Viitakoski siirtyi Tapparaan ja sieltä kolmen kauden jälkeen Pohjois-Amerikkaan. NHL-ura Viitakosken numerolla 32 vuonna varanneessa Calgary Flamesissa ei kuitenkaan auennut toivotulla tavalla, vaan hän vietti kolmesta Pohjois-Amerikan-kaudestaan suurimman osan farmijoukkue St. John Flamesissa. Kaudeksi 1996–1997 Viitakoski palasikin Eurooppaan, Elitserienin HV71:een ja seuraavaksi kaudeksi SM-liigaan, Tampereen Ilvekseen. Ilveksessä Viitakoski viihtyi hyvin ja pelasi siellä seuraavat seitsemän kautta. Viitakoski siirtyi Brynäs IF:ään 2004, mutta palasi Ilvekseen kesken kauden 2005–2006. Kaudeksi 2008–2009 hän siirtyi Oulun Kärppiin.
Viitakoski voitti Ilveksessä SM-liigan maalikuninkuuden kaudella 2001–2002, jolloin hän teki 34 maalia. Samana vuonna hän voitti myös herrasmiespelaajan Raimo Kilpiö -palkinnon. Tämän lisäksi hän voitti liigan parhaana tulokkaana Jarmo Wasaman muistopalkinnon vuonna 1990.
Ennen kautta 2009–2010 Viitakoski on pelannut yhteensä 751 SM-liigan runkosarjaottelua ja 72 play-off ottelua. Viitakoskella oli ennen kauden alkua 287 maalia runkosarjassa. Hän oli ennen kautta SM-liigan runkosarjan seitsemänneksi paras maalintekijä ja hän on pelannut yhdeksänneksi eniten runkosarjaotteluita. NHL:ssä Viitakoski pelasi Calgary Flamesin riveissä kolmen kauden mittaan kaikkiaan 23 ottelua, joissa teki kaksi maalia ja antoi neljä syöttöä.
18. helmikuuta 2010 Pelatussa Kärpät–Tappara-ottelussa Viitakoski ohitti Timo Suden kaikkien aikojen maalipörssissä nousten viidenneksi 296 osumallaan. Viitakoski lopetti uransa kauden 2009–2010 jälkeen.
K-linja

K-linja oli tasavallan presidentti Urho Kekkosta tukenut ryhmittymä Maalaisliitossa/Keskustapuolueessa. Nimen on sanottu muodostuneen johtohenkilöidensä Ahti Karjalaisen, Urho Kekkosen ja Arvo Korsimon sukunimien alkukirjaimista. K-linjan asennoitumiseen vaikuttivat myös Urho Kekkosen poika, vuoden 1958 vaaleissa eduskuntaan noussut Matti Kekkonen sekä kaksi merkittävää poliittista taustavaikuttajaa, kansatieteilijä ja akateemikko Kustaa Vilkuna ja silloinen Raision Tehtaiden pääjohtaja, vuorineuvos Eino Kivivuori. K-linjan vaikutusta Keskustapuolueessa pyrki rajoittamaan ”musta tusina”.
Historia.
K-linja pyrki turvaamaan Maalaisliitossa ja myöhemmin Keskustapuolueessa tasavallan presidentti Urho Kekkosen kannatuksen sekä samalla tukemaan linjaa, minkä mukaan hyvät suhteet ja bilateraalikauppa Neuvostoliittoon säilyttämällä kyetään edistämään länsi-integraatiota riskittä. Samalla linjaan kuului myös kommunistien parlamentarisoiminen hallitusvastuulla ja virkanimityksillä. K-linjan menetelmät olivat kuitenkin sen verran väkeviä, että ne herättivät huomiota.
Vuoden 1975 ETYK-konferenssin jälkeen K-linja kulminoitui Ahti Karjalaisen presidenttiehdokkuuteen, jota Paavo Väyrynen tuki Keskustapuolueen ylimääräisessä Kuopion puoluekokouksessa 1981. Tiukan äänestyksen tuloksena Keskustapuolueen presidenttiehdokkaaksi valittiin Johannes Virolainen, jota K-linjan mukaan rasitti erityisesti hänen ulkoministeriytensä yöpakkaskriisin aikana 1950-luvun lopulla. Karjalaisen mukaan Virolaisella oli ylipäätään ”niin tavattoman huono nimi Neuvostoliitossa”. Näin Mauno Koiviston valinta tasavallan presidentiksi helpottui, koska ajateltiin, ettei Neuvostoliitolla ole enää intressiä tukea Karjalaista niin kuin siinä tapauksessa, että tämä olisi päässyt presidenttiehdokkaaksi Koiviston tapaan. 
Karjalainen oli menettänyt Kekkosen tuen jo vuonna 1975, kun Kekkonen nimitti Martti Miettusen hätätilahallituksen sen jälkeen kun Karjalainen oli antanut Kekkosen ymmärtää, ettei Neuvostoliitto pitäisi hyvänä hallituskriisiä ETYKin aikana.
Valkoinen tee

Valkoinen tee on teepensaan teetä, jolla on kaksi toisistaan poikkeavaa määritelmää. Perinteisen kiinalaisen näkökannan mukaan sitä voidaan valmistaa teepensaan kahdesta muunnoksesta ("Camellia sinensis var. khenghebaihao") tai ("Camellia sinensis var. fudinbaihao") Fujian-maakunnassa Kiinassa. Kiinalaista valkoista teetä valmistetaan teepensaan kevätsadosta, sitä on prosessoitu vähän, ja valmistuksessa noudatetaan perinteisiä menetelmiä. Teen uskotaan olevan erityisen terveellistä.
Muut teentuottajamaat määrittelevät valkoisen teen kiinalaismääritelmästä poikkeavasti ja sitovat määritelmän teepensaasta poimittuihin lehtiin: valkoinen tee sisältää vain kärkisilmuja tai ensimmäisiä lehtiä, jotka kuivataan ja käsitellään vähän. Näin herkkä valkoinen lehtinukka jää koskemattomaksi ja tee vaikuttaa (enemmän) "valkoiselta teeltä". Tämä määritelmä poissulkisi joitain perinteisiä kiinalaisia valkoisia teelaatuja ulkopuolelle, kuten Pai Mu Tan -teen ("valkoinen pioni").
Esimerkiksi suuria eurooppalaisia teevalmistajia edustava Euroopan teekomitea linjaa sisällyttävänsä molemmat edellä kuvatut valkoisen teen määritelmät omaan valkoisen teen ryhmittelyynsä.
Valkoinen tee kerätään teepensaan lehtien avautuessa valikoiduilta kasvupaikoilta, ja se valmistetaan fermentoimatta. Nuorten lehtien ansiosta teen maku ei ole kitkerä kuten useissa muissa teelaaduissa. Valkoinen tee on hinnaltaan eräs arvokkaimmista teelajeista, koska se on melko harvinaista. Valkoisessa teessä on teelajeista eniten antioksidantteja.
PC Kid

PC Kid, B.C. Kid tai Bonk's Adventure ( tai ) on Atlusin ja Red Companyn kehittämä tasohyppely.
Peli on julkaistu ensimmäisenä PC Engine -konsolille vuonna . Peli on julkaistu myöhemmin Amigalle, NES:lle ja Game Boylle.
Pelin päähahmo oli PC Engine/TurboGrafx-16 -konsolin maskotti. Peli on teemaltaan esihistoriallinen. Pelissä voi kerätä lihan paloja, joista saa lisävoimia. Pelissä on viisi eri maailmaa.
Ved Buens Ende

Ved Buens Ende on norjalainen avant-garde metalliyhtye.
Yhtyeen äänimaailma on sekoitus hiljaisista instrumentaalisista jazz-osioista ja aggressiivisesta black metallista. Ved Buens Ende tarkoittaa suomeksi "Sateenkaaren päässä".
Historiaa.
Yhtyeen perusti Oslossa 1994 rumpali Carl-Michael Eide ja samana vuonna se teki levytyssopimuksen brittiläisen Misanthropy Recordsin kanssa. Kuitenkin se hajosi vuonna 1997 julkaistuaan ainoastaan yhden albumin nimeltään "Written in Waters".
Yhtye toimi jonkin aikaa Virus-nimellä ja sen musiikki sisälsi samanlaisia elementtejä.
Paluu ja uusi hajoaminen.
26. huhtikuuta 2006 Blabbermouth.net-internetsivulla ilmoitettiin että Ved Buens Ende on palannut ja se myös harjoittelee uutta musiikkia. Nykyisin yhtyeellä on kaksi uutta jäsentä; Petter "Plenum" Berntsen basistina sekä Einar "Esso" Sjursø rumpalina. Rumpali Sjursøn mukaan yhtyeen suunnitelmissa oli levyttää vuonna 2006 ja julkaista seuraavana vuonna uusi albumi. Tosin yhtye hajosi 2007 eikä se julkaissut uutta materiaalia.
Korean uudistettu latinisaatio

Korean uudistettu latinisaatio on korean kielen virallinen latinisaatiotapa Etelä-Koreassa. Etelä-Korean kansallinen kieliakatemia aloitti järjestelmän kehittämisen vuonna 1995 ja maan kulttuuri- ja turismiministeriö hyväksyi sen virallisesti käyttöön 4. heinäkuuta 2000. Järjestelmä korvasi McCune-Reischauer-järjestelmän, jonka variaatiota käytetään vielä virallisesti Pohjois-Koreassa.
McCune-Reischauerista poiketen uudistetussa latinisaatiossa ei käytetä lainkaan diakriittisiä merkkejä. Syynä erikoismerkkien vähentämiseksi oli tarve poistaa niiden syöttämisen hankaluus tietokoneita käytettäessä ja tästä johtuva diakriittisten merkkien poisjättäminen, mikä puolestaan johti usein sanojen merkitysten muuttumiseen. Toisena syynä oli halu selkeyttää korean kielen käyttöä erityisesti Internetin verkkotunnuksissa, joissa erikoismerkkejä ei voida käyttää.
Säännöt.
Alla olevat säännöt ovat yksinkertaistetussa muodossa. Kirjainten paikka sanassa sekä sanan ääntämistapa vaikuttavat sen translitterointiin.
Konsonantit.
Konsonantit translitteroidaan eri tavalla riippuen siitä, ovatko ne tavun alussa vai lopussa.
Koltaani

Koltaani on malmia, joka sisältää niobiumia ja tantaalia. Sitä saadaan erityisesti Keski-Afrikasta. Nimitys johtuu malmien vaihtelevaa koostumusta kuvaavasta geologisesta käsitteestä kolumbiitti-tantaliitti. Niobium, tantaali, mangaani, rauta ja happi muodostavat sarjan kolumbiiteiksi kutsuttuja mineraaleja (kemiallisesti rauta- ja mangaaniniobaattien sekä rautatantalaatin seoksia). Puhdasta tantaalioksidia, joka on tämän sarjan toinen ääripää kutsutaan tantaliitiksi.
Keski-Afrikan koltaanin kaivuu keskittyy Kigalin ja Kivu-järven tienoille, Kongon demokraattisen tasavallan ja Ruandan rajaseudulle. Koska tantaalioksidin ominaispaino (yli 8 g/cm³) on moninkertainen yleisesti maaperän hiekassa esiintyvien mineraalien ominaispainoon (2,7–3 g/cm³) verrattuna, voidaan runsaasti tantaalia sisältävät koltaani-mineraalit erottaa hiekasta samanlaisilla menetelmillä kuin kulta kullanhuuhdonnassa. Koltaani-mineraalien kaivu onkin juuri tällaista pienyritteliäisyyttä. Alueelta saadun koltaani-rikasteen tantaalipitoisuus vastaa enimmillään 40–45 % tantaalioksidipitoisuutta. Rikaste kuljetetaan muualle jatkokäsittelyä varten.
Suurin osa tantaalista käytetään pienikokoisissa kondensaattoreissa, joita tarvitaan erityisesti matkapuhelimissa ja muussa mikroelektroniikassa. 2000-luvun alussa tantaalin kasvava kysyntä ja markkinaspekulaatio aiheuttivat koltaanin hinnan nousun yli kuusinkertaiseksi, mutta sittemmin hinta on laskenut. Koltaanin suuri paikallinen taloudellinen merkitys on johtanut lieveilmiöihin, joiden syntymistä rauhattomat olot (Ruandan kansanmurha 1994, sen itäisessä Kongossa aiheuttama sekasorto ja Kongon sisällissota) ovat edistäneet. Sisällissodan osapuolet pyrkivät saamaan tuottoisimpien paikallisten luonnonvarojen, kuten timanttien ja koltaanin hyödyntämisen hallintaansa rahoittaakseen sillä sodankäyntiään. Kontrolloimaton koltaanin kaivu aiheuttaa myös ympäristövaurioita. Se uhkaa muun muassa gorilloja Kahuzi-Biegan kansallispuistossa.
Pietarsaari-Pedersören rautatieasema

Pietarsaari-Pedersöre (, virallisesti Pännäinen, ruots. "Bennäs", ) on rautatieliikennepaikka Suomen rataverkkoon kuuluvalla rataosalla Seinäjoki–Oulu. Liikennepaikka sijaitsee Pännäisten kylässä Pedersören kunnassa Pohjanmaalla. Asemarakennus on rakennettu niin sanotun Oulun radan asemapiirustusten mukaan vuonna 1885, ja sen on todennäköisesti suunnitellut Valtionrautateiden tuolloinen rakennussuunnittelija Knut Nylander.
Asemalla pysähtyy parhaimmillaan arkisin kuusi päiväjunaa Seinäjoen suuntaan ja viisi Oulun suuntaan. Tämän lisäksi asemalla pysähtyy Helsinki-Rovaniemi yöjunavuoropari IC 273/IC 266 sekä Helsinki-Kolari yöjunista P 262 (Helsinkiin) ja P 263 (Kolariin). Lähes kaikki junat käyttävät raidetta kaksi. IC 400 Seinäjoelle käyttää kuitenkin raidetta yksi. Asema on Pietarsaaren kaupungin asema; junaliikenteen kanssa on sovitettu yhteen linja-autoyhteydet Pietarsaaren suuntaan ja suunnasta. Liikennepaikalla on myös tavaraliikennettä.
Pietarsaari-Pedersöre on risteysasema, sillä Pohjanmaan radasta haarautuu aseman kohdalla sivurata Pietarsaareen. Liikenteenohjaustoiminnot hoidetaan kaukokäytöllä Tampereella sijaitsevasta liikenteenohjauskeskuksesta käsin.
Lippuautomaatti on ulkotiloissa.
Asemalle rakennettiin välilaituri, alikulku sekä hissi vuosina 2012–2013. Uudistustyöt maksoivat kymmenen miljoonaa euroa. Asemarakennuksen katto sekä kaikki ulkopinnat restauroitiin vuonna 2015. Työt kestivät kesäkuusta marraskuuhun.
15. kesäkuuta 2020 lähtien rautatieaseman kaupallinen nimi on ollut Pietarsaari-Pedersöre. Aiempi kaupallinen nimi oli Pännäinen sijaintitaajaman mukaan. Rautatieliikennepaikan virallisena nimenä pysyy kuitenkin toistaiseksi Pännäinen. Samalla tehtiin muutos myös Pietarsaaren Siikaluodossa sijaitsevan aseman nimeen, joka kirjoitetaan muotoon Pietarsaari (keskusta). Alueen kunnat toivoivat nimenmuutosta jo vuonna 2016, mutta toiveeseen ei suostuttu. Tuolloin toivottu nimi oli Pietarsaari-Pännäinen. Myöhemmin RKP:hen kuuluva oikeusministeri Anna-Maja Henriksson ajoi asiaa eteenpäin.
Kari Palonen

Kari Ilmari Palonen (s. 1947) on Jyväskylän yliopiston valtio-opin emeritusprofessori ja politiikan tutkija. Hän on opettanut Jyväskylän yliopistossa vuodesta 1978 ja toimi professorina vuosina 1993–2015.
Vuosina 1998–2003 sekä 2008–2012 Palonen toimi akatemiaprofessorina. Hän johti Jyväskylän yliopistossa Poliittinen ajattelu ja käsitemuutokset -yksikköä (2006–2011), joka oli yksi Suomen Akatemian tutkimuksen huippuyksiköistä. Hän on ollut Suomalaisen Tiedeakatemian jäsen vuodesta 2005.
Tutkimus.
Palonen on yksi kansainvälisesti tunnetuimpia suomalaisia valtio-opin tutkijoita. Erityisen suosittu hän on Saksassa, jonka poliittinen historia on toiminut virikkeenä Palosen ajattelulle. Monet Palosen teoksista ovat ilmestyneet myös saksaksi.
Palonen on tutkinut erityisesti politiikan käsitettä käsitehistoriallisesta näkökulmasta. Hänen työnsä lähtökohta on Max Weberin politiikka-analyyseissa ja poliitikko-jaotteluissa. Kieli, sanat ja käsitteet ovat hänelle samaan aikaan sekä työkalu että tutkimuksen kohde. Paljolti hänen ansiostaan Jyväskylän politiikan tutkimuksen koulukunta on suuntautunut filosofisesti ja semanttisesti.
Palonen näkee politiikan kentän olennaisesti puoluepolitiikkaa ja hallintoa laajempana alueena ja on kirjoittanut niin nimeämisen, ajan kuin jalkapallonkin poliittisuudesta. Politiikan käsitteen Palonen on jakanut neljään erilaiseen, toisiinsa liittyvään merkitysulottuvuuteen: "policy" (toimintaohjelma jonkin poliittisen tavoitteen toteuttamiseksi), "polity" (poliittinen yhteisö), politikointi (politiikan tekeminen), politisointi (asian tekeminen poliittiseksi).
Henkilö.
Tieteellisen tutkimuksen lisäksi Palonen tunnetaan värikkäistä, anarkistisesti sävyttyneistä mielipiteistään. Hänellä on ollut pitkään käytössä niin kutsuttu neljän A:n sääntö: ei armeijaa, avioliittoa, alkoholia tai autoa. Näiden asioiden lisäksi Palonen välttää muun muassa lentokoneella lentämistä. Lentämisen sijaan Palonen harrastaa junamatkailua, jossa voi yhdistää tieteellisen työn, Eurooppaan tutustumisen ja eri maiden aktikvariaattien tutkailun.
Palonen on asunut ja tehnyt tutkimustyötä Suomen lisäksi muun muassa Saksassa, Ranskassa, Britanniassa ja Ruotsissa.
Chiba Ekiden

International Chiba Ekiden on vuosittain Chiban kaupungissa Japanissa järjestettävä katuviestikilpailu. Kilpailu järjestettiin ensi kertaa vuonna 1988 ja vuoteen 2006 asti kilpailussa juostiin erikseen naisten ja miesten kilpailu. Vuodesta 2007 lähtien kilpailu on juostu sekakilpailuna, jossa joukkueet koostuvat kolmesta naisjuoksijasta ja kolmesta miesjuoksijasta. Kilpailuun osallistuu vuosittain lukuisia maailman huippujuoksijoita.
Viestin kulku.
Viestin yhteismitta on 42 195 metriä eli maraton ja se koostuu kuudesta osuudesta:
Seitsemän huippua

Seitsemän huippua () ovat korkeimmat vuoret maapallon seitsemällä mantereella. Niiden kaikkien valloitusta on pidetty haasteena vuorikiipeilyn harrastajien keskuudessa. Ensimmäinen kaikki huiput valloittanut ihminen oli Richard Bass vuonna 1985 ja hänen jälkeensä samaan on pystynyt vain 350 vuorikiipeilijää ympäri maailman. Bassin jälkeen seitsemän huippua kiipesi vuorikiipeilijä Reinhold Messner, jonka mielestä Australian maanosan korkein vuori ei ole Bassin kiipeämä Mount Kosciuszko, vaan Uuden-Guinean saarella sijaitseva Carstenszin pyramidi. Nykyään seitsemän huipun valloittamiseen hyväksytään kumpi tahansa yllä mainituista vuorista. Listoja kutsutaan kiipeilijöiden nimillä Bass- ja Messner-listoiksi.
Luettelon vuorista on pientä erimielisyyttä. Bassin luettelon mukaan Australian vuori on Mount Kosciuszko, joka on Australian mannermaan korkein vuori; Uuden-Guinean Puncak Jaya on puolestaan Oseanian korkein vuori. Lisäksi on kiistelty, onko Kaukasuksen Elbrus-vuori Euroopan puolella vai ei; mikäli ei, Mont Blanc on Euroopan korkein vuori. Muut vuoret ovat Mount Everest (Aasia), Kilimanjaro (Afrikka), Denali (Pohjois-Amerikka), Aconcagua (Etelä-Amerikka) ja Vinsonin massiivi (Etelämanner).
Ensimmäisenä suomalaisena seitsemän huippua saavutti Atte Miettinen 22. kesäkuuta 2012.
Heikki Luoma

Heikki Luoma (s. 3. tammikuuta 1944 Kyyjärvi) on suomalainen kirjailija.
Luoma on ollut päätoiminen kirjailija ja Suomen Kirjailijaliiton jäsen vuodesta 1990 lähtien. Luoman tekstejä on palkittu monissa kirjoituskilpailuissa ja hänelle on myönnetty useita työskentelyapurahoja. Hän on kirjoittanut romaaneja, näytelmiä, kuunnelmia ja televisiosarjoja.
Luoman tekstit ovat saavuttaneet erityistä suosiota kesäteattereissa ja televisiosarjoina. Tähän mennessä hänen näytelmänsä ovat nähneet yli 200 ensi-iltaa ympäri Suomea. Hänen TV2:lle kirjoittamansa maalaiskomediat "Vain muutaman huijarin tähden", "Peräkamaripojat", "Mooseksen perintö" ja "Turvetta ja timantteja" ovat keränneet miljoonayleisön. Luoma on myös käsikirjoittanut vuodesta 2009 esitetyn "Pirunpelto"-sarjan, joka sekin keräsi jaksoillaan miljoonayleisön.
Bob Iger

Robert ”Bob” A. Iger (s. 10. helmikuuta 1951 New York City, Yhdysvallat) on yhdysvaltalaisen viihdejätin The Walt Disney Companyn toimitusjohtaja. Iger astui toimitusjohtaksi vuosina 1985–2005 toimineen Michael Eisnerin tilalle vuonna 2005. Hänen toimitusjohtajakaudellaan on tehty Pixarin yritysosto vuonna 2006, Marvel Entertainmentin yritysosto vuonna 2009, Lucasfilmin yritysosto vuonna 2012 ja 21st Century Foxin yritysosto vuonna 2019. Robert erosi tehtävästään vuonna 2020, jolloin Bob Chapek astui uudeksi toimitusjohtajaksi. Kuitenkin vuonna 2022 Iger palasi tehtäväänsä.
Iger syntyi amerikanjuutalaiseen perheeseen. Hän valmistui Ithaca Collegesta vuonna 1973 ja aloitti uransa televisioyhtiö ABC:ssä vuonna 1974. 
Bob Igerillä on kaksi tytärtä ensimmäisestä avioliitosta, joka päättyi vuonna 1994. Nykyisen vaimonsa, journalisti Willow Bayn kanssa Iger meni naimisiin vuonna 1995. Heillä on kaksi poikaa.
Årstaviken

Årstaviken on Mälarenjärven itäosassa sijaitseva lahti Tukholmassa. Lahti sijaitsee Södermalmin, Liljeholmenin ja Årstan kaupunginosissa. Lahti alkaa Liljeholmin sillalta ja loppuu Hammarbyn kanavaan. Årstaviken on leveimmillään 625 metriä leveä. Lahden pinta-ala on 105 hehtaaria ja sen keskisyvyys on 7–9 metriä.
Lahdessa sijaitsee kolme saarta, Årsta holmar, jotka ovat kasvaneet yhteen. Saarien yli kulkee kaksi rautatiesiltaa, Årstabroarna. Itäinen silta rakennettiin vuosina 1924–1929. Läntinen silta valmistui 22. toukokuuta 2005. Läntisen sillan yli johtaa myös kävely- ja pyörätie.
Marduk (mytologia)

Marduk (sumeriksi dAMAR.UTU) oli Babylonin kaupunginjumala, joka syrjäytti Enlilin toisen vuosituhannen aikana eaa. ja nousi Mesopotamian pantheonin pääjumalaksi. Marduk oli Babylonin kaupunginjumala aina Urin III dynastian (2112–2004 eaa.) ajoista lähtien. Mardukin nimen sumerinkielinen kirjoitusasu "AMAR.UTU" tarkoitti Auringon vasikkaa. Akkadinkielisessä kirjallisuudessa Mardukia kutsuttiin yleensä nimellä "Bēl" (Herra).
Jo hyvin varhaisessa vaiheessa Marduk yhdistettiin Eridun alueen paikalliseen jumalaan Asarluhiin, jota pidettiin viisaudenjumala Ean poikana. Tämän johdosta myös Marduk nähtiin viisaudenjumalan poikana. Mardukin tärkein uskonnollinen paikka oli hänen Babylonin kaupungissa sijaitseva temppelinsä "Esagil". Babylonissa häntä palvottiin yhdessä hänen puolisonsa Şarpānītun kanssa. Kirjoitustaidon jumala Nabû oli Mardukin poika. Nabûn palvonnan keskus oli Babylonin lähellä sijainnut Borsippa. Hänen symbolinsa oli Mušhuššu, sarvekas lohikäärme.
Mardukin nousu Mesopotamian pantheonin pääjumalaksi liittyy läheisesti Babylonin kaupungin aseman vahvistumiseen Hammurabin (1792–1750 eaa.) aikakaudesta eteenpäin. Kassiitti-dynastian aikana Mardukin asema kasvoi edelleen. Tämän Kassiitti-dynastian ajan uskonoppineiden työn tuloksena syntyi Enūma Eliš. Enūma Eliš kuvaa kuinka jumalat valitsevat Mardukin heidän kuninkaakseen, jos hän kykenee tappamaan suolaisen veden jumalan Tiāmatin.
Kun joku babylonilainen sairastui, hän toi Marduk-jumalan kulttiin vihkiytyneelle papille rahaa ja uhrieläimen. Pappi paloitteli uhrieläimen asetellen loitsimisen ajaksi potilaan kipeän kohdan päälle eläimen vastaavan ruumiinosan, esimerkiksi kipeää kättä valittavan potilaan käden päälle asetettiin eläimen sorkka tai kipeää vatsaa valittavan potilaan vatsan päälle asetettiin eläimen sisälmykset. Mardukin temppelistä on löytynyt valtaisa kokoelma maagillisia nuolenpääkirjoitustekstejä. Loitsupappi valitsi niistä sopivan ja esitti taikarituaalin maagillisessa tekstissä niin vaadittaessa ihmisen pääkallon edessä.
Bandoke

Bandoke on karaokea muusikoille.
Bandoke-levyn idea hyödyntää DVD-tekniikkaa ja normaalista karaokelevystä poiketen se mahdollistaa myös eri soittimien soittamisen kappaleen mukana. Tekniikka mahdollistaa myös eri variaatioden käytön, esimerkiksi yksi henkilö voi soittaa kitaraa samalla kun toinen laulaa tai soittaa bassokitaraa.
Lähteet.
Hevikaraoke - Mitä on bandoke
Poqo

Poqo, myöhemmin Azanian People's Liberation Army (), APLA oli PAC:n aseellinen siipi. 1960 ja 70-luvulla se toteutti terrorikampanjan mustien apartheid-hallinnon kanssa yhteistyötä tehneiden mustien heimopäälliköiden keskuudessa. Apartheidin päätyttyä vuonna 1994 APLA sulautettiin Etelä-Afrikan kansallisiin puolustusvoimiin (SANDF). Poqon perustaja oli Jafta Masemola.
Yliopistonmäki

Yliopistonmäki () on Turun keskustassa, I kaupunginosassa sijaitseva mäki, joka on yksi Turun seitsemästä kukkulasta. Yliopistonmäen laella sijaitsee Turun yliopiston rakennuksia, muun muassa päärakennus ja pääkirjasto.
Yliopistonmäen korkeus on 38,8 metriä merenpinnan yläpuolella.
Historia.
Mäki tunnettiin 1500-luvun loppupuolen asiakirjoissa nimillä "Suur-Vatsela" eli "Mannisvuori", mutta pisimpään mäki on tunnettu "Ryssänmäkenä". Yleisesti nimen arvellaan tulevan Turkua miehittäneiden venäläisistä sotilaista, mutta todennäköisemmin se tulee Jacob Ryss (Rydz) -nimisestä porvarista, joka omisti taloja mäellä. Suomi–Neuvostoliitto-Seuran Turun piiritoimikunnan esityksestä Ryssänmäki nimettiin "Vesilinnanmäeksi" 1940-luvulla. Tämä nimi juontaa juurensa vuonna 1940 mäen laelle valmistuneesta Vesilinna-nimisestä vesitornista. Nykyisen nimensä Yliopistonmäki sai, kun Turun yliopisto siirtyi Turun kauppatorin reunalta uusiin rakennuksiinsa 1950-luvulla.
Yliopistonmäellä on vielä jäänteitä Turun vanhasta tulliaitauksesta. Ennen Turun paloa mäki tunnettiin paremman väen asuinalueena, jolla asui runsaasti kirkonmiehiä ja Turun Akatemian väkeä. Turun palossa tuhoutuivat mäen asuinrakennukset ja siellä sijainneet toistakymmentä tuulimyllyä.
&lt;mapframe width="250" height="250" latitude="60.455" longitude="22.285" zoom="16" text="Yliopistonmäen kartta."&gt;
 
 "type": "ExternalData",
 "service": "geoshape",
 "ids": "Q127926057",
 "type": "ExternalData",
 "service": "geoshape",
 "ids": "Q82527424",
 "type": "ExternalData",
 "service": "geoshape",
 "ids": "Q130416103",
 "type": "ExternalData",
 "service": "geoshape",
 "ids": "Q130416155",
 "type": "ExternalData",
 "service": "geoshape",
 "ids": "Q130684314",
 "type": "ExternalData",
 "service": "geoshape",
 "ids": "Q130494294",
&lt;/mapframe&gt;Museovirasto on määritellyt Turun yliopiston Yliopistonmäen rakennukset yhdeksi Suomen valtakunnallisesti merkittävistä rakennetuista kulttuuriympäristöistä.
Varsinais-Suomen elinkeino-, liikenne- ja ympäristökeskus on suojellut Yliopistonmäen rakennuksista yliopiston päärakennuksen, Feeniks-kirjaston, luonnontieteidentalo 1:sen eli Naturan, Agoran ja Quantumin sekä lisäksi yliopiston kampuksen keskusaukion, siitä alkavan ns. promootioväylän, piha-alueet, Koskenniemenaukion ja Koskenniemenkadun portaikkoineen, sekä yhdyskäytävän, joka liittää yliopiston päärakennuksen luonnontieteiden taloon.
Ninurta

Ninurta (sumeriksi "maan herra") oli muinainen mesopotamialainen jumala, Girsun kaupungin suojelusjumala sekä Enlilin ja Ninlilin poika ja parannuksen jumalattaren Gulan aviomies. Sumerilaiset kiittivät Ninurtaa kukoistavista karjalaumoista ja hedelmällisestä maasta. Ninurtalla oli myös sotaisia piirteitä ja hän metsästää myrkylintu Zuta ja hankkii takaisin varastetut kohtalon taulut. Ninurta on luultavasti sama jumala kuin Ningirsu ("Girsun herra"), jota palvottiin Girsun ja Lagašin kaupungeissa.
Ninurtan varhaisin nimi oli Imdugud, mikä merkitsee "sateen jumala", ja hänen alkuperäinen muotonsa oli valtavan mustan linnun hahmoinen myrsykypilvi, jolla oli leijonan pää ja ukkosmainen karjaisu. Ninurta oli ukkosen ja kevättulvien ja rajuilmojen jumala sekä kyntämisen jumala. Vähitellen Ninurta sai ihmismäisemmän ulkomuodon, ja jumalan aiempi hahmo ja nimi jäivät vain hänen tunnuksikseen. Keväisin Ninurtan kunniaksi pidettiin Nippurissa Gudsisu-juhlia kyntökauden alkamisen merkiksi.
Ninurta eli Ninib oli alun perin sumerilaisten peltojen ja sateen jumala, mutta hänestä kehittyi nuorekas jumala, joka kunnostautui sodassa urheudellaan. "Loistavana myrskykuninkaana" tunnetussa mytologisessa tekstissä Ninurta voitti erään demonin ja esti sitten valtavalla maapadolla Tigrisiä tulvimasta itään ja peittämästä maassa makaavan vihollisen ruumiin.
Musta tietoisuus -liike

Musta tietoisuus -liike oli Etelä-Afrikassa 1960-luvun puolivälissä syntynyt ruohonjuuritason apartheidin vastainen liike. Se syntyi Sharpevillen verilöylyn jälkeisestä PAC:n ja ANC:n kieltämisestä ja niiden johtajiston vangitsemisesta syntyneeseen tyhjiöön. Steve Biko, eräs liikkeen johtohahmoista esitti, että mustien tuli muuttaa ajatteluaan ja päästä eroon heitä vaivanneesta alemmuuskompleksista ja aloittaa "voimakas ruohonjuuritasolta lähtevä mustan tietoisuuden kehittäminen siten, että mustat oppivat esittämään oikeutetut vaatimuksensa." 
Keskeiset musta tietoisuus -liikkeen järjestöt "South African Students' Organisation", "Black People’s Convention" ja "Black Community Programmes" kiellettiin Etelä-Afrikassa vuonna 1977 niiden osallisuudesta vuoden 1976 Soweton mellakoihin ja vuonna 1978 niiden jatkajaksi perustettiin Azanian People's Organisation-puolue. 
Ideologia.
Musta tietoisuus oli Afrikkalaisen nationalismin muoto, joka oli saanut paljon vaikutteita muun muassa Frantz Fanonilta. Musta tietoisuus -liikkeen ajattelijat katsoivat, että "sorretun mieli on voimakkain sortajan aseista" ja siksi vapauttaakseen itsensä mustien tuli tarkistaa arvonsa, asenteensa ja omakuvansa. Myös yhdysvaltalaisilla ajattelijoilla oli voimakas vaikutus mustaan tietoisuuteen ja liikkeen käyttämä termi "musta" (), joka yhdisti aikaisemmat määreet "afrikkalainen", "intialainen" ja "värillinen" Etelä-Afrikan etnisistä ryhmistä, lainattiin Yhdysvalloista.
Mustien vapautus- ja yhtenäisyysajatukset liittyivät keskeisesti apartheidin vastaiseen taisteluun. Apartheid-hallinnon tarkoituksena oli mustien ja valkoisten erottelemisen lisäksi jaotella mustat tiukasti eri kielellisiin ja kulttuurisiin ryhmiin. Steve Biko vastusti tätä suunnitelmaa ja pyrki luomaan kaikkia mustia yhdistäviä ja mustien yhteisiä etuja ajavia liikkeitä.
Biko katsoi, että Etelä-Afrikan rotusorron perustana oli kulttuuri: valkoiset kuvailivat mustien kulttuuria halventavasti ja mustat eteläafrikkalaiset häpesivät historiaansa, uskontoaan ja taidettaan. Tämä afrikkalaisen kulttuurin halveksunta loi mustiin alemmuuden tunteen, joka teki heidät kykenemättömiksi vastarintaan ja toimintaan. Bikon mukaan ennen poliittista vallankumousta tuli tapahtua kulttuurinen vallankumous siinä miten mustat arvioivat menneisyyttään ja tulevaisuuttaan.
Tampereen teatterikesä

Tampereen teatterikesä on Pohjoismaiden vanhin vuosittainen ammattiteatterifestivaali. Tapahtuma järjestetään elokuun ensimmäisellä kokonaisella viikolla.
Historia.
Festivaali perustettiin 1968, ja ensimmäinen festivaali järjestettiin seuraavana vuonna Tampereen teatterikerhon tuella. Nykyisin festivaalilla nähdään vuosittain puolentoista sataa teatteriesitystä ja satoja oheistapahtumia. Vuonna 2015 Tampereen teatterikesä oli suomalaisten festivaalien yhdeksänneksi suurin myytyjen lippujen perusteella ja neljänneksi suurin kävijämäärän perusteella, selviää Finland Festivalsin julkaisemista käyntitilastoista.
Ohjelma.
Teatterikesän sisältö koostuu viidestä ohjelmistosta: Pääohjelmisto, TelttaLab (ent. Ohjelmateltta), Tammerin taikaa (ent. ravintolafestivaali Encorebaana), OFF Tampere ja Tapahtumien Yö. Pääohjelmisto muodostaa festivaalin taiteellisen rungon, ja siihen kutsutaan vuosittain keskimäärin 20 ryhmää, joista noin kolmannes saapuu ulkomailta. TelttaLab sisältää Suomen eturivin taiteilijoiden esityksiä G Livelabin tiloissa. Tammerin taikaa tarjoaa yleisölle ohjelmallisen brunssin, joka toteutetaan yhteistyössä Radisson Blu Grand Hotel Tammerin kanssa. OFF Tampere on avoin oheistapahtuma Teatterikesään omakustanteisena esiintymään haluaville esiintyjille. Teatterikesän yhteydessä järjestetään Tapahtumien yö, joka on poikkitaiteellinen kaupunkitapahtuma festivaaliviikolla torstain ja perjantain välisenä yönä. Lisäksi festivaaliviikolla järjestetään teatterialan työpajoja, seminaareja, koulutuksia ja kokouksia alan ammattilaisille ja harrastajille.
Zelzal-3

Zelzal-3 (, tarkoittaa "Maanjäristys-3") on iranilaisvalmisteinen 400 km:n etäisyydelle ulottuva lyhyen kantaman ohjus. Niitä on rakennettu vuodesta 1993 lähtien.
Katso myös.
Timaios Lokroilainen

Timaios Lokroilainen (, ; 400-luku eaa.) oli pythagoralainen filosofi, joka tunnetaan ennen kaikkea Platonin hänen mukaansa nimetystä dialogista "Timaios". Dialogin mukaan hän oli kotoisin Suur-Kreikan Lokroi Epizefyrioista nykyisestä Etelä-Italiasta.
"Timaioksen" lisäksi Timaios esiintyy puhujana myös Platonin dialogissa "Kritias". Myöhempiä antiikin aikaisia viittauksia häneen ovat:
Kaikki antiikin aikaiset viittaukset Timaiokseen on johdettu Platonilta. Näin ollen on periaatteessa mahdollista, että hän olisi ollut vain kuvitteellinen henkilö, jonka Platon keksi dialogiaan varten.
Hammarby sjö

Hammarby sjö on järvi Tukholmassa, Södermalmin ja Södra Hammarbyhamnenin kaupunginosissa. Järvestä pääsee sulkujen kautta Mälarenin Årstavikeniin ja Itämeren Saltsjönin lahteen sekä Sicklasjöhön. 
Keskiajalla järvestä johti pieni puro Saltsjöhön, mutta Kustaa Vaasa määräsi sulun rakennettavaksi Skanstulliin. Järven pinta nousi tuolloin 4,8 metriä Saltsjön pinnan yläpuolelle. 1920-luvulla rakennettiin Hammarbyleden-kanavat joita pitkin Mälarenista pääsee Hammarby sjön kautta Saltsjöhön. Järven pinta laskettiin tuolloin taas samalle tasolle kuin Saltsjön.
Sakurajima

Sakurajima ( on aktiivinen tulivuori, joka sijaitsee Kagoshiman prefektuurissa Kyūshūn saarella, Japanissa, Kagoshiman kaupungin vieressä. Se oli ennen oma saarensa Kagoshiman lahdessa, mutta on sittemmin yhdistynyt Kyūshūn. Kerrostulivuori kuuluu Airan kalderaan. 
Sakurajima syntyi noin 22 000 vuotta sitten valtavassa purkauksessa ja nykyään se on yksi Maan aktiivisimmista tulivuorista. Sillä on vuodesta 1955 lähtien ollut pieniä purkauksia 100-200 kertaa vuodessa. Sakurajiman vuoden 1914 purkaus on Japanin kirjoitetun historian suurin tulivuorenpurkaus.
Vuoden 1914 purkaus.
Sakurajiman purkaus vuonna 1914 oli Japanin kuluneen vuosisadan voimakkain tulivuorenpurkaus. Ennen vuotta 1914 Sakurajima oli yli vuosisadan ajan ollut unessa. 
Purkaus alkoi 11. tammikuuta 1914. Lähes kaikki saaren asukkaat olivat tuolloin jo poistuneet alueelta purkausta edeltäneiden viiden voimakkaiden maanjäristysten varoittamina. Purkaus alkoi räjähdyspurkauksena synnyttäen purkauspilviä ja pyroklastisia tuhkapilviä. 13. tammikuuta sattuneen voimakkaan, 35 henkeä vaatineen maanjäristyksen jälkeen tulivuori kuitenkin muuttui ylitsevuotavaksi tuottaen valtavan laavavirran. 
Laavavirrat ovat Japanissa harvinaisia, mutta Sakurajiman laavavirrat jatkuivat kuukausia. Saari kasvoi niellen useita pienempiä lähialueen saarista ja muodosti lopulta kapean kannaksen yhdistyen pääsaareen. Jotkut Kagoshiman lahden osista mataloituivat ja lahden vuorovesi muuttui korkeammaksi. 
Purkauksen loppupuolella vuoren alaisten magmakammion tyhjeneminen sai Airan kalderan keskuksen uppoamaan noin kaksi jalkaa (0,6 m). Purkauksen aiheuttamien tuhojen arvon arvellaan olleen yli 19 miljoonaa dollaria.
Nykyinen aktiivisuus.
Sakurajiman aktiivisuus alkoi uudestaan vuonna 1955, ja tulivuori on siitä lähtien ollut lähes jatkuvassa purkautumisen tilassa. Vuosittain vuoressa esiintyy tuhansia pieniä räjähdyksiä, jotka viskaavat tuhkaa kilometrejä vuoren huipun yläpuolelle. 1960 vuorta valvomaan perustettiin Sakurajiman tulivuoriobservatorio, ja Sakurajima onkin nykyään yksi parhaiten tunnetuista tulivuorista maailmassa.
Vuoren tarkkaileminen ja suurten purkausten ennakoiminen ovat vuoren sijainnista johtuen erityisen tärkeitä. Vain parin kilometrin päässä tulivuoresta sijaitsee tiheään asuttu Kagoshima, jossa asuu noin 600 000 ihmistä, joten ennustamatta sattuneen purkauksen seuraukset olisivat vakavat. Kaupungissa toteutetaan säännöllisiä evakuointiharjoituksia, ja alueelle on rakennettu joukkosuojia, joihin asukkaat voivat paeta purkauksista lentäviä vulkaanisia pirstaleita.
Cornelius Drebbel

Cornelius Drebbel (1572–1633) oli hollantilainen keksijä, joka kehitti tiettävästi ensimmäisen tunnetun toimivan sukellusveneen, joka rakennettiin noin 1620. Sitä testattiin Thamesjoella useampaan kertaan. Laite oli soutukäyttöinen ja se sukelsi 3,5–4,5 metrin syvyyteen. Puurakenteinen sukellusvene oli päällystetty rasvatulla nahalla, ja airojen aukot oli tiivistetty nahkaläpillä sukellusta varten.
Drebbel suoritti perusopinnot (mm. latinan kieltä) mutta ei mitään yliopisto-opintoja kotimaassaan Hollannissa. Englannin kuningas Jaakko I kutsui hänet hoviinsa 1604 ja alkoi rahoittaa Drebbelin kokeiluja keksintöjen parissa. Hän kehitti myös kellon, jota ei tarvinnut vetää, koska se sai voimansa ilmakehän paineen vaihteluista, ja mikroskoopin jossa oli kaksi peräkkäistä linssiä. Drebbel keksi myös kirkkaanpunaisen väriaineen, josta tuli suosittu gobeliinien valmistuksessa.
Drebbel rakensi kaiken kaikkiaan kolme sukellusvenemallia, joita Englannin laivasto testasi useaan kertaan, mutta ei koskaan käyttänyt taistelussa.
Saltsjön

Saltsjön on lahti Ruotsin pääkaupungin Tukholman satamassa, Lilla Värtanin ja Strömmenin välissä. Sen eteläpuolella sijaitsevat Södermalm ja osa Nackan kuntaa. Pohjoispuolella sijaitsee Djurgården. Veden syvyys on noin 30 metriä. Pohjasedimentti on voimakkaasti saastunut ja suurelta osaltaan elotonta.
Fajr-3

Fajr-3 on iranilainen 240 millimetrin kaliiberin raketinheitinjärjestelmä. Se pohjautuu pohjoiskorealaiseen M-1985 240 mm:n raketinheittimeen. SIPRI:n mukaan 100 kappaletta pohjoiskorealaisia raketinheittimiä tuotiin vuosina 1988–1989 Iraniin. Shahid Bagheri Industries ryhtyi valmistamaan niitä lisenssillä vähäsin muutoksin nimellä Fajr-3. Fajr-3:sen tuotannon alkamisajankohdaksi on arvioitu vuotta 1991 tai mahdollisesti jo maaliskuusta 1990..
Sana "Fajr" on persiaa ja tarkoittaa "päivänkoittoa".
Fajr-3 -raketinheittimessä on 12 putkea, joihin järjestelmällä ammuttavat tykistöraketit voidaan sijoittaa. Ne on järjestetty kahteen kuuden putken päällekäiseen riviin. Suuntausta voidaan ohjata 0–57° korkeuskulmaan ja Fajr-3-raketti on 5,2 metriä pitkä ja kaliiperiltaan 240 millimetriä. Raketin kantomatkaksi valmistaja esittää 43 kilometriä ja se painaa 407 kilogrammaa sekä pystyy kantamaan 85 (90) kilogrammaa painavan taistelukärjen, jossa on 45 kg räjähdettä. raketteja voidaan laukaista 4–8 sekunnin välein. Uudet raketit on pakattu 1,65 tonnia painaviin kolmen raketin laatikoihin.
Iranin armeija on käyttänyt raketinheittimiä tykistönsä osana. Niitä on myös luultavasti toimitettu Libanoniin Hizbollahille nimellä Khaibar-1. Libanonissa niitä on nähty käytettävän Isuzun rekkoihin kiinnitettyinä. Fajr-3-ohjuksia onkin todennäköisesti käytetty muutamaan kertaan Israelin ja Libanonin konfliktissa 2006.
Vapauden peruskirja

Vapauden peruskirja () on ANC:n, SAIC:n, Värillisten kansalliskongressin ja Etelä-Afrikan ammattijärjestöjen keskusliitton SACTU:n yhteinen asiakirja, jota käsiteltiin 25. - 26. kesäkuuta 1955 suuressa kansankongressiksi kutsutussa kokouksessa pienessä Kliptownin kylässä lähellä Sowetoa. Kokoukseen osallistui yli 3 000 delegaattia. Vaikka poliisi hajotti kokouksen ennen kuin peruskirja ehdittiin kokonaisuudessaan hyväksyä, suurin osa sen pykälistä ehdittiin vahvistaa. Vapauden peruskirja edusti järjestöjen yhteistä visiota uudesta, demokraattisesta Etelä-Afrikasta.
Vapauden peruskirjan lähtökohtana oli, että Etelä-Afrikan tulisi olla roduton yhteiskunta, jossa millään kansanryhmällä ei olisi erityisoikeuksia tai -vapauksia. Kaikkia ihmisiä tulisi myös kohdella lain edessä tasavertaisesti ja maa tulisi jakaa niiden kesken, jotka viljelevät sitä. Vapauden peruskirjan mukaan kansan tulisi myös "saada osuus maan varallisuudesta", mikä usein, erityisesti Kansallispuolueen propagandassa, tulkittiin kaikkien maassa toimivien yritysten sosialisoimiseksi.
Cristian Chivu

Cristian Eugen Chivu (s. 26. lokakuuta 1980 Reşiţa, Romania) on romanialainen jalkapalloilija ja jalkapallovalmentaja. Kesäkuusta 2025 lähtien hän on toiminut Internazionalen päävalmentajana.
Chivu oli pelipaikaltaan puolustaja. Hän pelasi yleensä keskuspuolustajana mutta pystyi pelaamaan myös laitapuolustajana. Hän toimi Romanian maajoukkueen kapteenina vuosina 2001–2010 ja edusti maataan EM-kilpailuissa 2000 ja 2008.
Ura pelaajana.
Chivu aloitti uransa kotimaassaan CSM Reşiţan ja Universitatea Craiovan riveissä. Vuonna 1999 hän siirtyi Alankomaiden suurseuraan Ajaxiin ja saavutti seuran riveissä Alankomaiden triplamestaruuden vuonna 2002.
Chivu siirtyi kesällä 2003 Ajaxista Romaan, jossa hän saavutti kaudella 2006–2007 Italian cupin. Kesällä 2007 Chivu siirtyi AS Romasta Internazionale Milanoon. Chivu voitti Interissä Italian mestaruuden kausina sekä . Kaudella 2009–2010 Chivu saavutti Interissä triplamestaruuden joukkueen voittaessa Italian mestaruuden, Italian cupin sekä Mestarien liigan. Seuraavalla kaudella Chivu voitti seurajoukkueiden maailmanmestaruuden, Italian supercupin sekä Italian cupin. Hän pelasi seurassa vuosina 2007–2014 yhteensä 169 ottelua, joissa hän teki kolme maalia. Maaliskuussa 2014 Chivu purki sopimuksensa Interin kanssa ja ilmoitti lopettavansa pelaajauransa.
Romanian maajoukkueessa Chivu debytoi vuonna 1999. Hän kuului Romanian joukkueeseen vuoden 2000 ja vuoden 2008 EM-kilpailuissa, joissa molemmissa hän pelasi täyden ajan kaikissa Romanian otteluissa. Chivu lopetti maajoukkueuransa vuonna 2011, koska hänen mukaansa ikä, loukkaantumiset ja leikkaus muutaman viime vuoden aikana estivät häntä pelaamasta usealla rintamalla. Hän pelasi 75 ottelua Romanian jalkapallomaajoukkueen paidassa ja teki niissä kolme maalia.
Ura valmentajana.
Chivu valmensi vuosina 2018–2024 Interin juniorijoukkueita. Helmikuussa 2025 Chivu nimitettiin Serie A:ssa putoamiskamppailuun ajautuneen Parman päävalmentajaksi 1,5-vuotisella sopimuksella. Parma onnistui Chivun johdolla välttymään putoamiselta ja sijoittui lopulta Serie A:ssa sijalle 16.
Kesäkuussa 2025 Chivu aloitti Interin päävalmentajana kaksivuotisella sopimuksella.
Saavutukset.
AFC Ajax
AS Roma
Inter
Henkilökohtaiset saavutukset
Ming- ja Qing-dynastioiden keisarilliset haudat

Ming- ja Qing-dynastioiden keisarilliset haudat on UNESCOn maailmanperintökohde Kiinassa. Se otettiin listalle vuonna 2000 ja sitä on laajennettu kahteen otteeseen vuosina 2003 ja 2004. Kohteeseen kuuluu 14 Ming- ja Qing-dynastian aikaista hautaa ja hautaryhmää.
Kohteeseen kuuluvat seuraavat haudat ja hautaryhmät:
Via Postumia

Via Postumia oli roomalainen tie, joka kulki Gallia cisalpinassa nykyisessä Pohjois-Italiassa. Se johti Genuasta Aquileiaan.
Historia.
Via Postumian rakennutti konsuli Spurius Postumius Albinus Magnus vuonna 148 eaa. Tien nimi tunnetaan piirtokirjoituksista, mutta nimi vaikuttaa jääneen ajan kuluessa pois käytöstä, ja myöhemmissä "itinerariumeissa" sen osat esiintyvät osina muita teitä, kuten Via Aureliaa ja Via Julia Augustaa.
Reitti.
Via Postumia sai alkunsa Ligurian rannikolla sijainneesta Genuasta. Matkalla Dertonaan tie kulki Apenniinien poikki. Tie päättyi Adrianmeren pohjukassa sijaitsevaan Aquileiaan.
Tien asemapaikat ja niiden väliset etäisyydet olivat:
Aimee Graham

Aimee Graham (20. syyskuuta 1971 Milwaukee, Wisconsin) on yhdysvaltalainen näyttelijä. Hänen vanhempi sisarensa on näyttelijä Heather Graham. Hän on esiintynyt useissa elokuvissa ja televisiosarjoissa.
Longmenin luolat

Longmenin luolat (, "Lohikäärmeen portin luolat") on Luoyangin kaupungin lähellä, Henanin maakunnassa, Kiinassa, sijaitseva Unescon maailmanperintökohde. Luolista tuli maailmanperintökohde vuonna 2000. Nämä luolat, jotka esittävät buddhalaisia aiheita, ovat tiheänä verkkona Xiangshan- ja Longmenshan-vuorilla. Yijoki virtaa vuorten välistä pohjoiseen ja siksi aluetta on kutsuttu myös nimellä Yique ("Yi-joen portti"). Mogaon ja Yungangin luolien ohella Longmen on yksi Kiinan merkittävimmästä kalliotemppelialueesta.
Luolia alettiin rakentaa, kun keisarillinen hovi muutti Luoyangiin vuonna 494. Longmenissä on yli 2 300 luolaa, noin 40 pagodia ja noin 97 300 buddhalaista patsasta. Patsaiden korkeus vaihtelee 2 senttimetristä 17 metriin. Osalla patsaista ei ole päätä, koska niitä anastettiin 1800- ja 1900-luvuilla.